呈壽岡先生
作者：趙蕃
朝代：宋

paragraphs: 我行上蕭灘，慘澹無與適。
肩輿問何詣，揚雄一區宅。
地雖占城隅，野澹遶修碧。
主人誰何輩，蓋代文章伯。
喜我過其廬，倒屣相應接。
似聞杜陵翁，一飯無俗客。
如何重留我，更道雞黍窄。
談間雖文字，往往先名節。
我語固多狂，公亦不我折。
爲言古今人，耽詩信癡絕。
身名兩棄置，死若墮霜葉。
公言蓋有激，我亦因啟發。
莫將夢中事，重對癡人說。
此語竟云何，梵志翻著襪。